Euroopa Kohus selgitas oma 1. märtsil 2022. aastal kohtuasjas C-275/20: komisjon vs. nõukogu (Accord avec la République de Corée) tehtud otsuses, et kavandatava otsuse õiguslik alus peaks olema nõukogu otsuse (EL) 2015/2169 (mida on muudetud nõukogu otsusega (EL) 2022/2335) artikli 3 lõige 1, millega nähakse ette otsuse tegemine kvalifitseeritud häälteenamusega.

Kuigi mõned liikmesriigid on audiovisuaalteoste ühistootmist kahepoolsetel alustel edukalt rakendanud, ei ole paljud teised seda teinud, seega võiks kavade ELi tasandil kohaldamine suurendada ühistootmises osalevate riikide arvu. Euroopa Komisjonil on filmide tootmise alal piiratud pädevus, sellega tegelevad liikmesriikide filmifondid, sealhulgas rahvusvahelise ühistootmise puhul. Seepärast on vaja protokolli rakendamiseks suurendada liikmesriikide filmifondide osalust.

•Proportsionaalsus

Euroopa Audiovisuaalsektori Vaatluskeskuse uuringud ja andmed on näidanud, et ühistootmine suurendab vaatajate hulka. 2021. aastal moodustasid Euroopa filmid 23 % Koreas linastunud filmidest, kuid nende osakaal kinokülastustest oli vaid 5 %. Linastuste ja kinokülastuste vahe näitab suurt kasutamata potentsiaali ning parem koostöö võiks aidata seda ära kasutada. Ühistootmiskavade kohaldamine looks Euroopa audiovisuaaltööstusele rohkem ekspordi- ja reklaamivõimalusi Koreas ning avaks värava Aasiasse. Seepärast annaks nende kavade kohaldamine võimaluse suurendada turuosa turul, mis kinokülastuste poolest kuulub kümne suurima hulka (500 miljonit USA dollarit, 61 miljonit külastust). Korea filmide osakaal ELi turul on siiski üsna piiratud. Aastatel 2017–2021 oli ainult 0,6 % ELis linastunud filmidest pärit Koreast ning nende osakaal kinokülastustest oli 0,5 %. ELi ja Korea Vabariigi audiovisuaalteoste ühistootmise puudumine alates sellest, kui audiovisuaalvaldkonna kavas esimest korda kokku lepiti, näib olevat tingitud eelkõige sellest, et jätkuvalt puudub konkreetne teave ELi liikmesriikides ja Korea Vabariigis ühistootmiseks kättesaadavate stiimulite kohta. Viimasel ajal on olukorda halvendanud COVID-19 pandeemia mõju. Seepärast tuleks nüüd nii Euroopa kui ka liikmesriikide tasandil võtta sihtotstarbelisi meetmeid (mis hõlmavad juurdepääsu rahastamisele, koolitust ja võrgustike loomist). Liikmesriikide ja Korea Vabariigi varasem ühistoodang, mis valmis väljaspool audiovisuaalvaldkonna kavasid ja mille COVID-19 pandeemia katkestas, näitab, et võimekust ja potentsiaali jagub enamakski.

•Vahendi valik

Vastavalt nõukogu otsuse (EL) 2015/2169 artikli 3 lõikele 1 on asjakohane vahend kavade kohaldamise pikendamisega nõustumiseks nõukogu otsus.

3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED

•Praegu kehtivate õigusaktide järelhindamine või toimivuse kontroll

Ei kohaldata

•Konsulteerimine sidusrühmadega

Protokollis on ette nähtud, et lepinguosalised moodustavad sisenõuanderühma, kuhu kuuluvad kultuuri- ja audiovisuaalala esindajad, kes tegutsevad protokolliga hõlmatud valdkondades. ELi sisenõuanderühm kohtus detsembris 2022, et hinnata kavade kohaldamise tulemusi kultuurilise mitmekesisuse suurendamise ning ühistootmise vallas tehtava vastastikku kasuliku koostöö seisukohast.

Mitme küsimuse üle toimus kasulik arutelu. Sidusrühmad tõdesid, et protokolli tingimustele vastav ELi ja Korea ühistootmine audiovisuaalvaldkonnas puudub ning mõned sidusrühmad kutsusid üles analüüsima põhjuseid, miks asjaomane kava ei ole seni toiminud. Arutelu käigus nimetati võimalike teguritena COVID-19 pandeemiat, vähest teadlikkust ja rangeid nõudeid. Mõned sidusrühmad ei ole endiselt kindlad kava institutsioonilises aluses, kuna audiovisuaalsektor ei tohiks kuuluda kaubanduslepingute alla.

Lisaks juhiti arutelul tähelepanu sellele, kuidas üldine kultuuriprotokoll on edukalt kaasa aidanud kultuurisuhete arendamisele kooskõlas UNESCO 2005. aasta konventsiooniga, ning ELi ja Korea Vabariigi kultuurisuhete edasise tugevdamise tähtsusele. Väljendati muret selle üle, et Korea Vabariik ei pruugi järgida vastastikkuse põhimõtet oma riigi toodangu kvootide osas veebipõhistes tellitavates videoteenustes. Arvestades ELi ja Korea ühistoodangu puudumist, on võimalik risk seni siiski väike. Komisjon jõudis järeldusele, et kavade kohaldamisaja pikendamine võib anda võimaluse kavasid kohandada, et neile probleemidele lahendus leida ja hõlbustada protokolli rakendamist.

•Eksperdiarvamuste kogumine ja kasutamine

Euroopa Audiovisuaalsektori Vaatluskeskuse uuringud ja andmed on näidanud, et üldiselt ühistootmine suurendab vaatajate hulka rahvusvahelisel tasandil. 2021. aastal moodustasid Euroopa filmid 23 % Koreas linastunud filmidest, kuid nende osakaal kinokülastustest oli vaid 5 %. Linastuste ja kinokülastuste vahe näitab suurt kasutamata potentsiaali ning parem koostöö võiks aidata seda ära kasutada. Protokolliga loodud kultuurikoostöö komitee vaatas läbi audiovisuaalvaldkonna kavade kohaldamist mõjutada võinud tegurid, milleks olid muu hulgas COVID-19 pandeemia ning vähene teadlikkus ühistootmise võimalustest ja nõuetest.

•Mõju hindamine

Ei kohaldata.

•Õigusnormide toimivus ja lihtsustamine

Ei kohaldata.